نوازشريف وايي دچين په مرسته به دبجلۍ په بحران قابو ومومي
وزيراعظم په دغه مهال دچين سرمايه کاران پاکستان کې سرمايه کارۍ کولو ته راوبلل
دپاکستان وزيراعظم ميا نوازشريف د معيشت بحالي اؤ د انرژۍ بحران د هيواد دپاره تر ټولو ستر چيلنجونه کرځولي اؤ وئيلي يې دي چې دچين په مرسته به يې حکومت په دغو چيلنجونو قابو ومومي. دچين ښار شنگهايي کې پاک چين توانايۍ فورم ته پخپله وينا کې وزيراعظم نوازشريف د توانايۍ په هکله نۀ يوازې دپاکستان ضرورتونه په ډاگه کړل بلکې د معيشت دبحالۍ دپاره يې دخپل حکومت تگلاره اؤ په هيواد کې دسرمايه کارۍ اړتياوې هم وښودلې. په دغه فورم کې دچين دانرژۍ د ٥٠ؤ کمپنيو ترڅنگ دچين د سوداگرۍ دڅانگې مهمو مشرانو هم برخه لرله . وزيراعظم په دغه مهال دچين سرمايه کاران پاکستان کې سرمايه کارۍ کولو ته راوبلل اؤ هغوئ يې دسرمايه کارۍ د ودې دپاره دخپل حکومت د تگلارې څخه خبرکړل. نوازشريف په ځانگړي دؤل دهاغو گامونو ذکر وکړو چې دپاکستان نوي حکومت دانرژۍ د بحران دختمولو دپاره تردې مهاله پورته کړي يايې پورته کول غواړي. دپاکستان وزيراعظم دنيلم جهلم د منصوبې چې دامهال پرې دچين په مرسته کار روان دى تر کال ٢٠١٥م پورې سرته د رسيدو اعلان وکړو. دنيلم جهلم دمنصوبې سرته رسيدو څخه به ٩٦٩ميگاواټه بجلي پيداکيږي. نوموړي هيواد کې دبجلۍ د خوريدو نظام کې د موجودو خاميانو ذکر هم وکړو اؤ زياته يې کړه چې دې لړکې پاکستان دچين همکارۍ ته اړيتا لري. وزيراعظم ميانوازشريف وويل دچين مشرانو ورته پاکستان کې دبجلۍ دبحران په هواري لۀ خپل اړخه د کوټلو مرستو باور ورکړى دى. ددې ترڅنگ پاکستان اؤ چين د کراچۍ اؤ لاهور ترمينځه د موټروى غځولو يو ياداښت باندې هم لاسليکونه کړي دي. چين دپيښور اؤ کراچۍ ترمينځه تيزرفتاره بلټ ټرين چلولو کې هم خوښي څرگنده کړې ده اؤ دپاکستان دسرکاري ميډيا لۀ مخې وزيراعظم نوازشريف دچين يوې ډلې ته راتلونکې مياشت کې دپاکستان د سفرکولو بلنه هم ورکړې ده چې مقصد يې ددغه منصوبې مخ په وړاندې بوتلل دي.